Šašinci

**Šašinci** su naselje u Srbiji u opštini Sremska Mitrovica u Sremskom okrugu. Prema popisu iz 2011. bilo je 1.623 stanovnika.

## Prirodni uslovi

Selo Šašinci nalazi se u središnjem Sremu, između Rume na severoistoku, Sremske Mitrovice na zapadu, reke Save na jugu i sela Voganj na severu.

Potesi u seoskom ataru se zovu: Livade, Kudoš, Oračko polje, Mala strana, Vodenčina, Begluk ( Begovina), Marđelos i Dželepovac.

Na području seoskog atara nalazilo se nekoliko naselja: Kučinci (zabeleženi 1702. godine), Leget (zabeležen još 1369. godine), Sztrelocz (zabeležen 1477. godine), Hodros (zabeležen 1477. godine) i Crkvice (zabeležene 1391. godine).

## Historija
Selo Šašinci prvi put se, u pisanim izvorima, pominju kao ,,Schaschinze,, 1477. godine. Verovatno je da je na tom mestu i ranije postojalo naselje sa tim imenom, ali od kada - teško je ustanoviti. Ceo kraj oko Šašinaca, takođe je bio naseljen. Danas većine od tih naselja nema, ali postoje podaci koji ukazuju na njihovo postojanje ( Kučinci - 1702; Leget - 1369; Crkvice - 1391

Legenda kaže da su ljudi koji su osnovali Šašince (i dali im ime) živeli na obali Save u naselju koje se zvalo Kučetinci. Zbog čestih poplava i bolesti odlučili su da svoje naselje odmaknu od reke na uzvišicu pored bare obrasle šašom. Po tome je i nastalo ime sela.

Šašinci se pominju još 1583. godine kao mesto u mitrovačkoj nahiji.

Francuski diplomata Kikle je 1658. godine, prolazeći Sremom, zabeležio o Šašincima: ,, Selo je bilo ograđeno lepom, živom ogradom mesto zidinama, okruženo divnim ravnicama i livadama sa puno konja, volova i krava, koji su pasli u vrlo prijatnom neredu. Mogu priznati da nikada nisam video tako prostrana, ravna i lepa polja."

Iz 1702. godine postoji zapis da je više stanovnika sela Šašinci imalo svoje vinograde u Stejanovcima, Bešenovu i Šuljmu.

Samo mesto doživljava svoj pravi razvoj sa prvom i drugom velikom Seobom Srba (1690/1741). Tako je odmah po doseljavanju Srba podignuta crkva daščara (1735). Ona je zamenjena u toku 18. veka zidanom crkvom (podignuta 1774.) koja je jedna od najstarijih crkava u Sremu. Stanovnici su se tokom svoje duge istorije bavili stočarstvom i zemljoradnjom. Selo je bilo izrazito aktivno i živo, što dokazuju diptisi manastira Jaska prema kojima su meštani sela Šašinci obnovitelji manastira i dobročinitelji tokom zidanja manastirske crkve.

U Prvom svetskom ratu selo je aktivno učestvovalo u prebacivanju Kraljevina Srbija vojske iz Mačve u Srem na mestu Leget. Veliki broj vojnika je poginuo tom prilikom, jer su vojsku koja se prebacivala presreli austrijski vojni odredi.

Drugi svetski rat je uključio meštane sela u borbe za oslobođenje. Bilo je u selu i partizana i četnika. Obzirom da su prilike posle rata bile takve, partizanske žrtve su ostale upisane u letopise istorije sela. Neka od imena koja će selo pamtiti su Milica Kekezović, Sava Zdelar itd.
  
## Demografija
U naselju Šašinci živi 1.494 punoletnih stanovnika, a prosečna starost stanovništva iznosi 41,2 godina (38,6 kod muškaraca i 43,8 kod žena). U naselju ima 613 domaćinstava, a prosečan broj članova po domaćinstvu je 2,99.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Privreda i turizam
Bostanijada u Šašincima je turističko-privredni događaj u čast lubenice koja se krajem avgusta i početkom septembra održava u selu. Pored izbora najslađe i najteže lubenice i takmičenja u brzom jedenju lubenica, u Šašincima se, svakog leta, u okviru ove manifestacije, organizuje i nadmetanje u kuvanju bećar-paprikaša, priređuje se izložba ručnih radova i veoma privlačan defile konjskih zaprega kroz selo.

## Kulturna dobra
* Pravoslavna Crkva silaska svetog Duha u Šašincima, veliki značaj.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest) 
* Šašinci: Groblje u temelju crkve („Večernje novosti“, 7. oktobar 2011)
* www.sremskamitrovica.org.rs Zvanična stranica Grada Sremska Mitrovica